GST काऊंसिल की बैठक, 1 अप्रैल से लागू होगा E-way बिल-mobile
Saturday, March 10, 2018 8:52 AM
नई दिल्लीः वित्त मंत्री अरुण जेटली की अध्यक्षता में हुई जी.एस.टी. काऊंसिल की अहम बैठक में आज कई फैसले लिए गए। काऊंसिल ने जी.एस.टी. में रिटर्न फाइलिंग की तारीख को बढ़ा दिया है। जीएसटीआर-3 बी भरने के लिए समयसीमा तीन महीने यानी जून तक बढ़ाई गई है। साथ ही माल के अंतर्राज्यीय आवागमन के लिए ई-वे बिल को 1 अप्रैल से अमल में लाया जाएगा।
जेटली ने बताया कि जीएसटीआर 3बी और जीएसटीआर 1 भरने की मौजूदा व्यवस्था को तीन महीने के लिए बढ़ा दिया गया है। पहले यह व्यवस्था मार्च तक लागू थी जो अब जून तक लागू रहेगी। रिवर्स चार्ज आधार पर कर अदा करने की अनिवार्यता को भी 30 जून तक टालने का फैसला किया गया है। इस दौरान मंत्रियों का एक समूह इसे लागू करने के तरीकों पर विचार करेगा ताकि व्यापारियों और उद्योग जगत को कोई परेशानी न हो।